Bu işə
Qadir Allah, səndən budu diləyim, 
Pənahdarım, imdad eylə bu işə!
Səndən başqa yoxdur mənim köməyim, 
Aman Allah, imdad eylə bu işə!

Bismillah elədim, girdim meydana, 
Ümidim bağladım Şahi-mərdana, 
Məcnun kimi məni qoyma divana, 
Aman Allah, imdad eylə bu işə!

Qurbani der: əslim qaradağlıdı,
Yar üzündən ürək düyün-dağlıdı,
Zülm eləyən vəzir, namərd oğludu,
Aman Allah, imdad eylə bu işə!
Qoşmalar